 Wizara ya Mifugo na Uvuvi imeandaa kanzidata ya wastaafu wa sekta hiyo itakayotumika kuwapeleka vyuoni kutoa hamasa ya uzoefu wa kazi kwa wanafunzi.Katibu Mkuu wa wizara hiyo Profesa Elisante Ole Gabriel ameyasema hayo leo jijini Dar es Salaam kwenye mkutano baina ya wizara na wastaafu hao.“Wazee hawa wastaafu wako tayari na wana uzoefu mkubwa sana wa kuwapa vijana ili wajue uhalisia wa sekta hii,” amesema.Naibu Katibu Mkuu Wizara ya Mifugo na Uvuvi Jonas Melewas amesema kwenye mkutano huo kuwa, wastaafu kwenda vyuoni ni fursa ya kubadilishana mawazo ya namna walivyofanya kazi zamani, kutafuta utatuzi wa changamoto zilizopo sasa.Ofisa Uvuvi na Mifugo mstaafu Dk. Bonaventura Mtei amesema kwa sasa sekta ya ufugaji inahitaji jitihada kwenye suala la lishe ya mifugo.“Njia pekee ya kuboresha na kuanza kuuza mifugo na bidhaa zake hadi nje ya nchi ni kuboresha lishe ya mifugo, kwa kufanya hivyo wanyama wetu watakuwa na uzito na ubora mzuri,” amesema.